ເກົາຫຼີເໜືອ ປະກາດ ແຜນການ ສົ່ງດາວທຽມ ໃນເດືອນໜ້າ
ເກົາຫຼີເໜືອ ປະກາດວ່າ ຕົນມີແຜນການ ທີ່ຈະສົ່ງດາວທຽມ ຂຶ້ນສູ່ອະວະກາດ ໃນເດືອນໜ້ານີ້
ເກົາຫຼີເໜືອກ່າວວ່າ ຕົນຈະໃຊ້ລູກຈະຫຼວດໄລຍະໄກເພື່ອສົ່ງດາວທຽມຂຶ້ນສູ່ອະວະກາດໃນ ເດືອນໜ້ານີ້ ເພື່ອເປັນກຽດເນື່ອງໃນໂອກາດວັນເກີດຄົບຮອບ 100 ປີຂອງມື້ລາງປະທານ ປະເທດກິມ ອິລ ຊຸງ ຊຶ່ງກົງກັບວັນທີ 15 ເມສາ ໃນຖະແຫຼງການສະບັບນຶ່ງທີ່ນຳອອກເຜີຍແຜ່ໂດຍສື່ມວນຊົນຂອງທາງການເກົາຫຼີເໜືອນັ້ນ ໂຄສົກຂອງຄະນະກຳມະການເທັກໂນໂລຈີອະວະກາດຂອງເກົາຫຼີເໜືອກ່າວວ່າ ຈະມີການ ຍິງລູກຈະຫຼວດໄລຍະໄກ Unha-3 ເພື່ອນຳເອົາດາວທຽມສັງເກດການ ທີ່ສ້າງໂດຍເກົາຫຼີ ເໜືອເອງຂຶ້ນສູ່ວົງໂຄຈອນອ້ອມໂລກ ເກົາຫຼີໃຕ້ເອີ້ນການຍິງຈະຫຼວດຂອງເກົາຫຼີເໜືອໃນຄັ້ງນີ້ວ່າ ເປັນການລະເມີດຢ່າງຈະແຈ້ງຕໍ່ ມະຕິ 1874 ຂອງສະພາຄວາມໝັ້ນຄົງອົງການສະຫະປະຊາຊາດ ຊຶ່ງຫ້າມບໍ່ໃຫ້ມີການຍິງ ທຸກຢ່າງທີ່ໃຊ້ເທັກໂນໂລຈີລູກສອນໄຟຂີປະນາວຸດ ກະຊວງການຕ່າງປະເທດເກົາຫຼີໃຕ້ກ່າວ ວ່າ ການຍິງຈະຫຼວດຂອງເກົາຫຼີເໜືອຈະເປັນການທ້າທາຍຢ່າງຮ້າຍແຮງທີ່ຂົ່ມຂູ່ຕໍ່ສັນຕິພາບ ແລະຄວາມໝັ້ນຄົງຢູ່ໃນແຫຼມເກົາຫຼີແລະເຂດເອເຊຍຕາເວັນອອກສຽງເໜືອ ສ່ວນຍີ່ປຸ່ນກໍໄດ້ສະແດງປະຕິກິຣິຍາ ໂດຍທີ່ໂຄສົກຂອງລັດຖະບານຍີ່ປຸ່ນ ທ່ານ Noriyuki Shikata ກ່າວຕໍ່ວີໂອເອວ່າ ໂຕກຽວພວມຕອບໂຕ້ໂດຍການຮ່ວມມືຢ່າງໃກ້ຊິດກັບບັນດາ ລັດຖະບານກ່ຽວຂ້ອງຮວມທັງສະຫະລັດແລະເກົາຫຼີໃຕ້ນຳ ກະຊວງການຕ່າງປະເທດສະຫະລັດ ຮຽກຮ້ອງໃຫ້ເກົາຫຼີເໜືອຢຶດໝັ້ນໃນພັນທະນາໆຊາດ ຂອງຕົນ ຮວມທັງມະຕິທັງໝົດທີ່ກ່ຽວຂ້ອງ ຂອງສະພາຄວາມໝັ້ນຄົງອົງການສະຫະປະຊາ ຊາດ ທ່ານນາງ Victoria Nuland ໂຄສົກກະຊວງການຕ່າງປະເທດສະຫະລັດກ່າວໃນ ຕອນເຊົ້າຂອງວັນສຸກມື້ນີ້ວ່າວໍຊິງຕັນພວກປຶກສາຫາລືຢ່າງໃກ້ຊິດກັບປະເທດພາຄີນາໆຊາດ ອື່ນໆກ່ຽວກັບການເອົາບາດກ້າວໃນຂັ້ນຕໍ່ໄປ ການຍິງຈະຫຼວດດັ່ງກ່າວຂອງເກົາຫຼີເໜືອຈະມີຂຶ້ນ 3 ປີຫຼັງຈາກໄດ້ມີການຍິງໃນທຳນອງດຽວ ກັນໃນເດືອນເມສາປີ 2009 ຊຶ່ງໄດ້ຮັບການປະນາມຢ່າງກວ້າງຂວາງວ່າໃຊ້ເພື່ອປິດບັງການ ທົດລອງເທັກໂລໂລຈີລູກສອນໄຟໄລຍະໄກຂອງເກົາຫຼີເໜືອ ພຽງຢາງໄດ້ຕົກລົງໃນເດືອນແລ້ວນີ້ວ່າ ຈະໂຈະການທົດລອງລູກສອນໄຟໄລຍະໄກໃນຖານະ ທີ່ເປັນພາກສ່ວນນຶ່ງ ຂອງຂໍ້ຕົກລົງທີ່ສະຫະລັດ ຈະໃຫ້ການຊ່ອຍເຫຼືອທາງດ້ານອາຫານການ ກິນ 240,000 ໂຕນແກ່ເກົາຫຼີເໜືອນັ້ນ